# המתנה הכי שווה

עונת החגים מביאה איתה בכל שנה את הדילמה: מה לקנות ליקיריי? מה לעשות כדי לא להגיע לארוחת החג בידיים ריקות, אבל גם לא להוציא הון או לשבור את הראש יותר מדי? עוד קערה דקורטיבית? (למי יש מקום לאחסן עוד קערות), עוד סלסלה מלאה במיני מצרכי מזון משונים? (אנחנו די בטוחים שהסלסלות האלו פשוט עוברות מיד ליד בלופ אינסופי של regifting). לדעתנו אין מתנה טובה יותר מספר. כן, מאז ומתמיד המתנה האהובה עלינו מכל הייתה ספר מצוין שנבחר בקפידה ובמחשבה במיוחד עבורנו. את הקערה המקושטת זרקנו מזמן, אבל הספרים היפים שקראנו תמיד שם עבורנו. אז לכבוד החג החלטנו להציע הנחה סודית לקוראי מגזין זה! רגע לפני שיחלו מבצעי החג הרשמיים, אנו מציעים לקוראי המגזין של האחים גרין 20 אחוז הנחה על כל המלאי באתר, מעכשיו ועד יום שני בחצות (12–15 בספטמבר). מאחלים לכם חג שמח, מתנות טובות, וקריאה מהנה!

עם קוד קופון: DVASH מעכשיו ועד יום שני בחצות (12–15 בספטמבר).
לרכישה באתר

# המשורר והצ׳אט

לאחרונה ציינו שלושים שנה למותו של אחד מגדולי המשוררים שלנו: דוד אבידן. פועלו של אבידן היה גדול וחשוב מכדי לסכמו בשורות קצרות אלו. אבל בהקשר לרוחה המשונה של תקופתנו, רצינו להזכיר לכם שהוא היה הראשון שפרסם יצירה שמבוססת על שיחה עם בינה מלאכותית. חמישים שנה לפני ששיתפתם את כל העולם ואחותו בשיחות העומק שאתם מנהלים עם צ׳אט ג׳י פי טי – ראה אור ״הפסיכיאטר האלקטרוני שלי״. במרכז הספר שיחות שערך אבידן עם תוכנה טיפולית בשם ״אלייזה״ שפותחה כבר בשנות השישים. מאוחר יותר ״הואשם״ אבידן בכך שנטל לעצמו חירות אמנותית ולא בדיוק נשאר נאמן למסגרת השיחה המוגבלת של הבוט הקדום. ובהקשר הזה גם לנו יש גילוי נאות, שעשוי לטלטל את עולמכם: מגזין זה נכתב ללא עזרת בינה מלאכותית! הייתכן? תוכן מעשה ידי אדם ב־2025? האנשי מערות אנחנו? ובכן, אם חנות מכוסה ספרים מאובקים מפה לפה היא סוג של מערה, אז כן.

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
← להרשמה למגזין השבועי

# הספריה השבועית

אייל דץ, יוצר קולנוע תיעודי. מדריך ומלמד קולנוע לנוער באופקים. עובד בימים אלו על סרטו הרביעי לכאן 11.

על ״גלות ומלכות״ מאת אלבר קאמי: אני אוהב אותו בגלל הסיפור הקצר על הזוג ז'אנין ומרסל: ״והנה הביט בה ולא הבין דבר. היתה בוכה, מתמוגגת בדמעתה״. ספרות גדולה עושה לך דז׳ה וו. עדיין איני מבין דבר. על ״ספר מגוחך״ מאת דודו גבע וקובי ניב: אני לא זוכר מי נתן לי את הספר, אבל העובדה שהוא נע איתי בין ערים, דירות, וזהויות כבר שלושה עשורים הופכת אותו לאדם שעיצב את ההומור שלי (ואת האובססיה לחומוס). על יואב עזרא: השירה של יואב עזרא היא דיאגרמת ון של מעגלי קירקגור. נניח: ״בן אדם נולד ליהנות מהבריאה ולא לדבר על עסקים של אלוהות״.

למדור המלא בקרו בפייסבוק או באינסטגרם של האחים גרין:

# השד שבמכונת הכתיבה

אם מצאתם שגיאת כתיב במגזין זה, אם חטאתם בעצמכם באי אילו שגיאות בפעם האחרונה שבה כתבתם ספר, מכתב או אפילו הודעת ווטסאפ – אל דאגה, אין זו אשמתנו ואין זו אשמתכם. שכן ישנו שד האמון על שיבוש טקסטים, וכל טעויות ההגהה של העולם, כולן באשמתו. על פי המסורת הנוצרית, השד טיטיווילוס אחראי בין היתר על הכנסה של טעויות בהעתקה של ספרי קודש. ברבות השנים הוא הפך למעין גיבור תרבות, ורבים הסופרים והסופרות שהזכירו אותו בכתביהם, בהם הרמן מלוויל ואנטול פראנס. וכעת, שתהיה לכם שבט שלו?ם.

10 שאלות ספרותיות מה שמו האמיתי של מחבר ספרי ״דני דין״, שחתם על הספרים בשם העט און שריג? הספר ״ג׳ון טרבולטה ואני״ מאת מתן חרמוני ראה אור במקור בשם אחר. מהו? השלם את המשפט: ״אביו של גולדמן מת באחד באפריל...״ על איזה פוליטיקאי כתב המשורר אהרן שבתאי פואמה שלמה? ב״מדריך הטרמפיסט לגלקסיה״, מה כתוב על כריכת המדריך? מה משותף לשבת בבוקר, החוג לספרות ודרך בית לחם? איזה סופר נאלץ לסרב לקבל את פרס נובל לספרות בגלל החלטת מדינה? מי הסופר הראשון שסרב לקבל פרס זה מרצונו? באיזה ספר נלחם הגיבור בגזע חייזרים עוין הקרוי ״באגים״ (או ״פורמיקים״, בשמם המדעי)? איזו דמות ספרותית מזריקה קוקאין ומנגנת על כינור?
לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -